በሀገር አቀፍ  ደረጃ  የ10ኛ ክፍል ብሔራዊ ፈተና በሰላም መጀመሩን ኤጄንሲው አስታወቀ
በሀገር አቀፍ ደረጃ የተጀመረው የ10ኛ ክፍል ብሔራዊ ፈተና በሰላም መጀመሩን የሀገር አቀፍ ትምህርት ምዘና እና ፈተናዎች ኤጄንሲ አስታውቋል፡፡የኤጄንሲው ዋና ዳይሬክተሩ አቶ አርዓያ ገብሬእግዚአብሔር በሚኒልክ ትምህርት ቤት የፈተና ጣቢያ የተጀመረውን የ10ኛ ክፍል ብሔራዊ ፈተና አስመልክተው ተማሪዎችን የምረብሹ የሀሰት መረጃዎችን በሚመለከት በተሰጠው ግንዛቤ አብዛኞቹ ተማሪዎች ፈተናውን በተረጋጋ ሁኔታ እንዲጀምሩ አስችሏል ብለዋል፡፡ፈተናው ከዛሬ ጀምሮ እስከ ዓርብ ድረስ የሚሰጥ ሲሆን በመላ ሃገሪቱ በተቋቋሙ 2 ሺህ 709 የፈተና ጣቢያዎች እየተሰጠ ይገኛል።ፈተናውን ከ1 ነጥብ 2 ሚሊየን በላይ ተማሪዎች እንደሚወስዱ ኤጄንሲው አስታውቋል።ፈተናው በውጤታማ መልኩ እንዲጠናቀቅም የተማሪ ወላጆች እና ሌሎች ባለድርሻ አካላት የሚያደርጉትን አስተዋጽኦ አጠናክረው እንዲቀጥሉ ጥሪ አቅርበዋል፡፡ዋልታ በሚኒልክ ትምህርት ቤት ፈተና ጣቢያ በመገኘት ተማሪዎች ፈተናቸውን በተረጋጋ መልኩ እየወሰዱ መሆናቸውን ያስተዋለ ሲሆን አንድ ተማሪ ከፈተናው ሰዓት አርፍደው በመድረስ የአማርኛ ቋንቋ ትምህርት ፈተና ያመለጠው ቢሆንም አብዛኞቹ ተማሪዎች ፈተናውን በሰላማዊ ሁኔታ እየወሰዱ መሆናቸውን ገልጸዋል፡፡የ12ኛ ክፍል የዩኒቨርሲቲ መግቢያ ብሄራዊ ፈተና ደግሞ ከፊታችን ሰኞ ግንቦት 27 እስከ ግንቦት 30 ቀን 2010 ዓ.ም የሚሰጥ ይሆናል።